1. ĮVADAS

Oficiali Europos Sąjungos mokslo, technologijų ir inovacijų statistika grindžiama 2003 m. liepos 22 d. Europos Parlamento ir Tarybos sprendimu Nr. 1608/2003/EB dėl Bendrijos mokslo ir technologijų statistikos rengimo ir plėtros.

Sprendimo Nr. 1608/2003/EB (toliau – Sprendimas) 5 straipsnyje reikalaujama, kad Komisija kas 3 metus pateiktų Europos Parlamentui ataskaitą Sprendimo įgyvendinimui įvertinti. Tai penktoji įgyvendinimo ataskaita, kurią Komisija pateikė Europos Parlamentui ir Tarybai pagal 5 straipsnį. Ataskaitoje įvertinamas atskirų minėto sprendimo 2 straipsnyje nurodytų statistikos srities veiksmų įgyvendinimas. Šiais veiksmais siekiama sukurti mokslo, technologijų ir inovacijų statistikos informacinę sistemą, skirtą ES politikai remti ir stebėti. Šioje ataskaitoje daugiausia aprašomi pokyčiai nuo paskutinės 2018 m. ataskaitos.

Komisija įgyvendina šį sprendimą taikydama reglamentavimo priemones ir naudodama ES valstybių narių savanoriškai teikiamus duomenų rinkinius ir Eurostato rengiamus statistinius duomenis.

2012 m. Komisija priėmė Įgyvendinimo reglamentą (ES) Nr. 995/2012. Įgyvendinimo reglamente nustatomos sprendimo įgyvendinimo taisyklės, o dėmesys pirmiausia skiriamas statistiniams duomenims, susijusiems su:

·moksliniais tyrimais ir plėtra (MTP);

·valstybės biudžeto lėšomis, skiriamomis moksliniams tyrimams ir plėtrai (angl. GBARD);

·inovacijomis, taip pat

·kitais svarbiais aspektais, kaip antai žmogiškaisiais ištekliais mokslo ir technologijų srityje, taip pat patentais, aukštųjų technologijų pramone ir žiniomis pagrįstomis paslaugomis.

Nustatant tiek reikalaujamus statistinius vienetus, tiek vienodus ataskaitų teikimo standartus, Įgyvendinimo reglamentu taip pat gerinamas mokslinių tyrimų ir technologinės plėtros bei inovacijų statistikos derinimas ES ir sustiprinamas šių statistinių duomenų ir Europos verslo statistikos ryšys. Surinkti statistiniai duomenys tapo plačiai cituojamais baziniais ES politikos stebėsenos duomenimis.

Sprendimu ir Įgyvendinimo reglamentu MTP ir inovacijų srities statistiniai duomenys buvo patobulinti ir jie bus naudingi įgyvendinant toliau nurodytus ES veiksmus.

·2010 m. birželio mėn. Europos Vadovų Taryba priėmė darbo vietų kūrimo ir pažangaus, tvaraus ir integracinio augimo strategiją „Europa 2020“. Vienas iš strategijos penkių pagrindinių ES tikslų – sudaryti geresnes sąlygas inovacijoms ir MTP, visų pirma siekiant iki 2020 m. pakelti bendrą viešųjų ir privačiųjų investicijų į MTP lygį iki 3 proc. BVP.

·2010 m. spalio 6 d. Komunikate dėl pavyzdinės iniciatyvos „Inovacijų sąjunga“ Komisija pasiūlė sukurti papildomus rodiklius MTP intensyvumui matuoti ir spartaus augimo novatoriškoms įmonėms vertinti. Ji taip pat pasiūlė sukurti metinę inovacijų sąjungos suvestinę bendrai inovacijų veiklos pažangai stebėti. 2017 ir 2019 m. Europos inovacijų suvestinė buvo patobulinta panaudojus daugiau ES „Bendrijos inovacijų tyrimo“ (angl. CIS) įžvalgų. 2020 m. Europos inovacijų suvestinė buvo paskelbta 2020 m. birželio 23 d. MTP ir inovacijų srities duomenys – Komisijos teikiamų darnaus vystymosi ir Europos mokslinių tyrimų erdvės ataskaitų pagrindas. MTP išlaidų srities duomenys naudojami nacionalinių sąskaitų tikslais.

·MTP ir inovacijų srities duomenys sudaro Komisijos atliekamo ES mokslo, mokslinių tyrimų ir inovacijų sričių veiklos rezultatų tyrimo, skelbiamo Komisijos ataskaitoje „Mokslinių tyrimų ir inovacijų veiklos rezultatai ES“ (angl. SRIP), pagrindą.

Šioje ataskaitoje įvertinamas mokslo, technologijų ir inovacijų (MTI) statistinės informacinės sistemos įgyvendinimas. Ataskaitos 2 skyriuje pagrindinis dėmesys skiriamas svarbiausiems pokyčiams įgyvendinant priemones. 3 skyrius skirtas duomenų kokybei, o 4 skyriuje nagrinėjamos išlaidos ir statistinė našta. 5 skyriuje aptariama tolesnė raida.

2. SVARBIAUSI POKYČIAI NUO 2018 M. LAPKRIČIO MĖN.

Toliau išvardyti svarbiausi pokyčiai nuo 2018 m. lapkričio mėn. įgyvendinant priemones pagal Sprendimo 2 straipsnį.

·2019 m. lapkričio 27 d. Europos Parlamentas ir Taryba priėmė Reglamentą (ES) 2019/2152 dėl Europos verslo statistikos, apimančios, be kita ko, Europos MTP ir inovacijų srities statistinius duomenis. Šiuo reglamentu nuo 2021 m. bus panaikintas Sprendimas. Svarbus poveikis, kurį turėjo Reglamentas (ES) 2019/2152, – geriau integruojamos skirtingos verslo statistikos sritys ir skirtingų statistinių duomenų rengimo sistemos. Dėl to pagerės duomenų kokybė ir duomenys bus rengiami efektyviau. „Bendrijos inovacijų tyrimas“ ir MTP įmonių tyrimas buvo peržiūrėti, siekiant užtikrinti, kad juose pateikiamos apibrėžtys visiškai atitiktų Reglamente (ES) 2019/2152 nustatytas bendro pobūdžio apibrėžtis, naudojamas rengiant verslo statistiką visoje Europoje (pvz., statistiniame verslo registre ir verslo struktūros tyrime). Dėl to padidėja rezultatų nuoseklumas ir sumažėja respondentams tenkanti našta, naudojant jau turimą kitų šaltinių informaciją. Be to, jas suderinus su kitais svarbiais duomenų rinkiniais ir nacionaliniais apskaitos standartais, lengviau naudotis MTP ir inovacijų srities duomenimis rengiant skerspjūvio pranešimus.

·Europos MTP ir GBARD statistiniai duomenys atitinka EBPO Fraskačio vadovo „Mokslinių tyrimų ir eksperimentinės plėtros duomenų rinkimo bei teikimo rekomendacijos“ rekomendacijas. Taip sudaromos sąlygos atlikti palyginimą tarptautiniu mastu už ES ribų. 2015 m. EBPO išleido naują Fraskačio vadovo redakciją (FM2015). Glaudžiai bendradarbiaudamas su ES valstybėmis narėmis, Eurostatas atitinkamai pritaikė savo MTP ir GBARD statistinių duomenų rinkinius siekdamas užtikrinti tolesnį derėjimą su FM2015 rekomendacijomis. Eurostatas parengė metodines gaires, skirtas tiems klausimams, kai FM2015 sudaromos sąlygos pasirinkti iš skirtingų galimybių ar pateikti skirtingus aiškinimus. Naudojantis šiomis metodinėmis gairėmis bus dar lengviau palyginti skirtingų ES valstybių narių MTP ir GBARD statistinius duomenis.